Tge bellas chommas!
Lutgadras na ston betg exnum esser stagnas per turnar a chasa cun tschupè

Da Claudia Cadruvi Pfeiffer/ANR

En sasez spetgassan ins ad ina “Frauenschwingete” bain dapli dunnas. Ma la dumengia vargada eri gist uschè blers umens ch’èn vegnids a guardar co las dunnas svizras fan da sa dumagnar. L’entira elita da las lutgadras è sa radunada sin l’Urnerboden. E gudagnà cun 58,25 puncts ha Eveline Fankhauser dad Eggiwil. Sia sora, Margrit Fankhauser, è daventada victura en la categoria da las mattatschas. Las duas bernaisas n’èn quest onn betg da franar. Ellas èn gia l’emna passada idas cun ils tschupels a la festa da lutgadras sin il Flumserberg.

Plitost ina sautunza
Tgi che crai, ch’il sport en il resgim saja be insatge per grossas e corpulentas, lez sa cugliuna. I dat tranteren ina u l’autra lutgadra che paisa bler, ma quai n’èn betg quellas che van il davos cun il tschupè. In bun exempel è la presidenta da las lutgadras svizras. Ella sa numna Jeannette Arnold ed ha 22 onns. La dumengia passada ha ella fatg il terz rang. La statura dad Arnold sumeglia plitost quella d’ina sautunza. La presidenta raquinta che las lutgadras da pli baud sajan stadas anc pli grossas. “Ma uss gudognan adina pli savens las satiglias e lingieras ch’enconuschan bain la tecnica.” Ins sentia che las lutgadras vegnian ozendi trenadas bler meglier. En tscherts lieus dastgan las dunnas uss trenar en il medem resgim sco ils umens. Ma quai saja plitost anc l’excepziun. “Ins lascha cun paus in l’auter.” Uschia descriva la presidenta la relaziun tranter ils umens lutgaders e las dunnas.

Il losch bab “Schwingerkönig”
Sin l’Urnerboden chatt’ins era Karl Meli. Trais giadas è el stà “Schwingerkönig”. El è losch. Betg da sia atgna prestaziun. Anzi, el è losch da sia figlia Irene Bodenmann. Era sch’ella ha quella giada gì discletg e fatg accident. Ella haja en tut fatg otg tschupels, raquinta Meli. Cumpareglia cun ses 124 tschupels n’è quai betg la massa. “L’Irene ha la fin finala era cumenzà pir cun 35 onns”, di il bab. Ch’ella ha gughegià pir uschè tard a lutgar è la culpa dal bab. “Jau er l’emprim in adversari da quai.” Oz ha el midà sia opiniun e ses parairi general da la “Frauenschwingete” tuna sco ina laudatio: “Las dunnas na fuin betg da l’adversari. Ils umens perencunter curran savens davent. E la camaradaria tranter las dunnas è era meglra che tar ils umens.” Tge vul ins dapli? Dal reminent: La lutga sin il resgim fan las dunnas en chautschas lungas. Suenter tar la rangaziun cumparan las dunnas era en mini. Ins na vesa nagliur chommas stagnas u forsa pel d’oranscha. Quest sport fa para bellas chommas.

Sco David e Goliat
Questa lutga na va probabel betg ditg. Ina corpulenta ed ina zaclina stattan ina visavi l’autra en il rudè. Las dunnas sa piglian per las tschintas. Suenter paucas secundas sdarmaina la grossa la pitschna en l’aria. Il public sbragia. La satiglia dat dabot ina manada andetga. Ella sa tschenta sut la grossa en il resgim. Ma sin il venter. Na sin las spatlas. Il public calm. La pitschna sa ruschna vers l’ur dal resgim. Tschella sur ella en, na vegn betg da tegnair enavos, nundir manar ella sin las spatlas. L’arbiter dat il cumond che las duas adversarias duain star si e cumenzar danovamain. Suenter bunamain tschintg minutas ha la grossa pers sias forzas. Il public spetga ch’il cumbat fineschia senza victura. Ma lura. Ina zaccudida. Ina stgarpitschada. Omaduas spatlas sfundran en il resgim. La pitschna zaia ha gudagnà. Ses bratsch sajetta siadora. Victoria. Il public è ord chadaina.